# Tiltak mot trakassering

*Uttalelse vedtatt av årsmøtet i Oslo Arbeiderparti 17. mars 2018*

Arbeiderpartiet skal kjennetegnes som en åpen, mangfoldig og inkluderende partiorganisasjon i alle ledd. Det å være med i Oslo Arbeiderparti skal oppleves trygt og meningsfylt og vi skal behandle hverandre med respekt og vise hensyn.

I Arbeiderpartiet skal det ikke forekomme seksuell trakassering eller andre former for maktmisbruk, trakassering, rasisme og mobbing. Hos oss skal det være trygt og riktig og varsle om forhold, opplevelser eller hendelser man opplever som krenkende.

**Behandling av varslingssaker.**

Arbeiderpartiet er likestillingspartiet fremfor noen, vi skal gå foran med et godt eksempel. Derfor må Arbeiderpartiet vedtektsfeste et totalforbud mot uønsket seksuell oppmerksomhet, slik den er definert i Lov om likestilling og det tryggeste varslervernet.

Det vil ta tid å endre en kultur der personer med maktposisjoner, kan utnytte sin stilling, særlig der det er asymmetri i forhold til makt og alder, uten at noen reagerer.  Det har vært og vil også fortsatt være ofrene som må ta belastningen med å si fra og varsle og det må gjøres enklest mulig for dem.  Voksne mennesker med tillitsverv i partiet må også ta et langt større ansvar for å hindre og å si fra om episoder og generelt dårlig oppførsel og trakassering.  Varslere skal alltid bli trodd og tatt på alvor, men det å forhindre at varsling blir nødvendig, er den aller beste løsningen for unge mennesker og særlig unge kvinner.

Et sentralt varslerråd bør opprettes. Et slikt råd er ikke til hinder for at endelig gjennomgang, reaksjoner og sanksjoner skal skje i den sentrale partiledelsen, eller av dem som er bemyndiget til det. Likebehandling skal sikres. Varsler skal alltid bli trodd.

Det vil derfor være hensiktsmessig for partiledelsen å ha en saksutredning og vurdering fra et slikt råd å støtte seg til. Et slikt råd vil etter hvert kunne opparbeide seg en viss erfaring i varslersaker, mens den sentrale partiledelsen må påse at de personene som det varsles om, får en adekvat reaksjon.

**Oslo Arbeiderparti vil:**

* At Arbeiderpartiet vedtektsfester et forbud mot alle former for seksuell trakassering og andre former for trakassering, og vern mot gjengjeldelse mot varslere.
* At Arbeiderpartiet nedsetter et sentralt varslerråd som behandler varslersaker.